डर्टमन्ड (एजेन्सी) - कोरोना भाइरस संक्रमण महामारीया दथुइ जर्मनीइ शुक्रवाः हाकनं फुटबल सुरु जूगु दु, अले थुकिया न्हापांगु न्हि बोर्सिया डर्टमन्डं महत्त्वपूर्ण जित प्राप्त याःगु दु । डर्टमन्डं साल्का ०४ यात अपुक हे ४-० गाेलं बुकल । उकिइ इर्लिङ ब्रट हल्यान्डं न्हापांगु गोल याःगु खः । थ्व कासा लिपा डर्टमन्डं लिगय् न्हापांगु थासय् लाना च्वंगु बायर्न म्युनिखनापया दूरी छगू ल्याः याःगु दु । बायर्नया ५५ ल्याः दु धाःसा डर्टमन्डया ५४ ल्याः जूगु दु । स्वंगुगु थासय् च्वंगु लेपजिपं धाःसा फ्रेइबर्गनाप १-१ या बराबरी म्हितल । लेपजिप ५१ ल्याखय् हे सीमित जुल । मेगु छगू कासाय् हर्था बर्लिनं होफनहायनलाई ३-० गाेलं बुकल ।
